২২ বছর পর বন্ধ হচ্ছে স্কাইপ, কিন্তু কেন? জেনে নিন আসল কারণ

ওয়েব ডেস্ক: বাইশ বছরের দীর্ঘ যাত্রা শেষ। ইন্টারনেট থেকে বিদায় নিচ্ছে স্কাইপ (Skype)। আগামী ৫ মে থেকে চিরতরে বন্ধ হয়ে যাচ্ছে একসময়ের জনপ্রিয় এই ভিডিও কলিং প্ল্যাটফর্ম (Video Calling Platform)। চলতি বছরের ফেব্রুয়ারিতেই এই সিদ্ধান্তের নিয়েছিল মাইক্রোসফট (Microsoft)। সোমবার থেকে এই সিদ্ধান্ত কার্যকর হতে চলেছে।

২০০৩ সালে আত্মপ্রকাশের পর খুব কম সময়ের মধ্যেই জনপ্রিয় হয়ে উঠেছিল এই ভিডিও কলিং প্ল্যাটফর্ম। ‘ভিডিও কল’ মানেই স্কাইপ – এরকম একটা ব্যাপার ছিল সেই সময়ে। কর্মক্ষেত্রের মিটিং থেকে শুরু করে প্রবাসী আত্মীয়দের সঙ্গে আলাপচারিতা, সব ক্ষেত্রেই ছিল স্কাইপের একচেটিয়া আধিপত্য। ২০১১ সালে এই প্ল্যাটফর্মের মালিকানা গ্রহণ করে মাইক্রোসফট। তারপর একাধিকবার অ্যাপের ডিজাইন থেকে ফিচার- একাধিক পরিবর্তন করা হয়। কিন্তু তাতেও ফেরেনি সেই জনপ্রিয়তা।

আরও পড়ুন: ইলন মাস্ককে টেক্কা! ইন্টারনেট পরিষেবায় বড় পদক্ষেপ Amazon-এর

কিন্তু কেন ইন্টারনেট দুনিয়ায় হারিয়ে গেল স্কাইপ? আসলে, প্রযুক্তি জগতের দ্রুত পরিবর্তনের ঢেউয়ে পিছিয়ে পড়তে শুরু করে এই ভিডিও কলিং প্ল্যাটফর্ম। হোয়াটসঅ্যাপ, ফেসবুক মেসেঞ্জারের মতো সহজলভ্য ভিডিও কলিং অ্যাপ বাজার দখল করে নেয়। পাশাপাশি, নিজস্ব টিমস প্ল্যাটফর্মের দিকে মনোযোগ বাড়ায় মাইক্রোসফটও। এর ফলে ক্রমেই গুরুত্ব হারায় স্কাইপ।

এক সময়ের জনপ্রিয় এই প্ল্যাটফর্ম বহু মানুষের মনে রেখে গেল অগণিত স্মৃতি। অফিসের গুরুত্বপূর্ণ বৈঠক, বন্ধুদের আড্ডা কিংবা দূরত্বে থাকা আপনজনের সঙ্গে হৃদয়ের বন্ধন- নব্বইয়ের দশকের প্রত্যেকের কিছু না কিছু স্মৃতি জড়িয়ে থেকে গেল স্কাইপের সঙ্গে।

দেখুন আরও খবর:

The post ২২ বছর পর বন্ধ হচ্ছে স্কাইপ, কিন্তু কেন? জেনে নিন আসল কারণ first appeared on KolkataTV.